Илъэс 60 хъуауэ къалэмыр иIыгъщ
Шэджэм районым щыщ Нартан къуажэм щIыхь зиIэ и цIыху, зауэмрэ лэжьыгъэмрэ я ветеран, журналист лэжьыгъэ нэхъыфIхэмкIэ республикэ конкурс куэдым щытекIуа Мэрем Зэдин илъэс 60 хъуауэ республикэм и печатым зэрыщылажьэр иджыблагъэ щагъэлъэпIащ КъБР-м и Журналистхэм я союзым.
Журналистхэм я зэгухьэныгъэм и унафэщI Шаваевэ Разият къыщыпсалъэм къыхигъэщхьэхукIащ нэхъыжьыфIым и дуней тетыкIэр нэхъыщIэхэм я дежкIэ щапхъэ гъуэзэджэу зэрыщытыр, апхуэдэу республикэм и журналистикэм зегъэужьыныр абыхэм куэдкIэ зэрелъытар.
— ЦIыхубэ хъыбарегъащIэ IуэхущIапIэхэм илъэс 60-кIэ ущылэжьэныр къызэрыгуэкI Iуэхукъым,- жиIащ «Заман» газетым и редактор нэхъыщхьэ Аттаев Жамал. — Сэ срогушхуэ а цIыху хьэлэмэтым илъэс куэдкIэ сызэрыдэлэжьам.
Мэрем Зэдин и зэфIэкIым, абы бгъэдэлъ егугъуныгъэмрэ хьэлэлыгъэмрэ теухуа псалъэ гуапэхэр жаIащ «Адыгэ псалъэ» газетым и редактор нэхъыщхьэм и къуэдзэ Жыласэ Заурбэч, «Горянка» газетым и редактор нэхъыщхьэ Къаныкъуэ Заринэ, «Нюр» журналым и редактор нэхъыщхьэ Сабанчиевэ Арипа, «Горянка» газетым жэуап зыхь и секретарь КъарэцIыкIу ФатIимэ сымэ.
Зэдин «Голос Чегема» газетым и редактор нэхъыщхьэу илъэс 21-кIэ лэжьащ. И ныбжьыр нэсри, ар 1993 гъэм пенсэм кIуащ, ауэ унэм щIэзэгъакъым. КIэщIкIэ игъэзэжри редакцэм увыжри иджыри къэс абы щылэжьащ. Газетым и зы номери къыдэкIыркъым абы и тхыгъэ хьэлэмэтхэр темыту. Апхуэдэу Мэрем Зэдин и статьяхэр къытрадзэ республикэм къыщыдэкI газетхэмрэ журналхэмрэ, къэралым и цIыхубэ хъыбарегъащIэ IуэхущIапIэ зэмылIэужьыгъуэхэм.
Бетыгъуэн Исмэхьил.
